Junie | 2008 | Sonkind
Vir 'n onbekende blonde man
Posted on Junie 29, 2008 by Sonkind
Ek was skaars vyftien, nog in die tyd van die ou Suid-Afrika. Elke jaar het ek saam met my ouers na die gevangenes se konsert by die Victor Verster-gevangenis gaan luister. Desjare het ek nie geweet van Mandela nie, ook nie geweet hy sou baie jare later vrygelaat word deur einste hierdie gevangenis se hekke nie.
Hoekom die gevangenes toegelaat is om konsert te hou vir mense van buite en watter gevangenes almal toegelaat is om deel te neem, weet ek nie. Ek vermoed dat hulle sekerlik die geld ingesamel het vir een of ander goeie doel, of altans ek hoop so. En ek vermoed ook dat dit slegs die minimum sekuriteit gevangenes is wat toegelaat is om deel te neem aan die konsert, want hulle was beslis nie geboei nie en ek glo dat ontsnapkans in so 'n opset seker maklik sou wees.
Ek was bloot te jonk om enigsins aan enige van hierdie detail aandag te gee. Om die konsert by te woon, was een van die lekker dinge wat ons elke jaar gedoen het, amper soos vakansie. Die vermaak was van besondere gehalte, maar selfs dit is slegs soos ek dit onthou uit 'n tiener se oogpunt.
Wat ek egter tot vandag nog steeds duidelik voor my geestesoog sien, is die mooiste man wat ek in my dag des lewens ooit aanskou het. Geeneen van die ander het voor dit of daarna ooit weer so 'n blywende indruk op my gemaak nie. Hy het met sy kitaar op die verhoog gekom en met 'n engele stem begin gesing.
Dis 'n paar dekades later en hy moet seker al bejaard wees, en steeds wonder ek oor hom. Hoekom was hy in die tronk en wat het daarna van hom geword? Waar is hy vandag? Ek sal seker tot my dooddag wonder oor hom. En tot my dooddag hom onthou as hierdie song speel.
Hierdie is vir jou, onbekende blonde man van lank gelede:
Dag- of Nagmens?
Posted on Junie 27, 2008 by Sonkind
Van kleintyd af moes ek gereeld hoor: "Komaan, komaan, staan op! Gisteraand was jy Kaatjie van die baan en vanoggend is jy dooie bobbejaan!"
EK IS NIE 'N OGGENDMENS NIE! EK IS NIE 'N OGGENDMENS NIE! EK IS NIE 'N OGGENDMENS NIE!
Ek dink julle kry die prentjie 🙂
Ek is die Wilde Wragtig van die Weste vroegmore. Moenie vir my sê die oggendstond het goud in die mond nie – ek mag jou dalk net spoeg!
Ek is nie in 'n beroep waar ek vroegaand tot laatnag kan werk nie, ek MOET soggens 6 uur opstaan en dis ook al "pushing my luck". Maar van skooldae af het ek geleer om alles reg te sit in die aand, voor ek gaan slaap. Soggens is ek op robot 'mode'.
Toe ek nog op skool was, was my skoolklere mooi netjies in volgorde neergesit, sodat ek toe oë kon aantrek in die oggend, nadat ek toe oë my tande en hare geborsel het, gelukkig darem elkeen met die regte borsel. Ja, moet eerder nie vra hoe lyk toe oë geborselde hare nie. Kleintyd het my ma dit gevleg terwyl ek gil met toe oë. Hoërskooltyd het ek dit kort genoeg laat knip sodat ek dit toe oë kon borsel en min of meer respektabelik kan lyk.
Winters het ek gehaat, want dan moes ek nog donkernag ook opstaan en baie meer klere toe oë aansukkel!
In elk geval, nadat ek darem aangetrek gekom het, het ek my oë net effens genoeg oopgemaak om my fiets te kry en skool toe te ry, sonder om te veel wakker te wees. Ek het dan ook gewoonlik met klokslag eers deur die hekke gejaag en die ry klas toe met 'n splitsekonde betyds gehaal. Darem nooit laat nie, maar ook net op 'n nerf na betyds. Omdat ek andersins redelik georganiseerd was, het ek nie te sleg gevaar tot ek hier teen 10 uur eers wakker geword het nie. Ek het die kuns om slapend wakker te lyk, vervolmaak!
Tweede pouse het die vaak my oë vetergaatjies getrek en het ek myself belowe; vanaand gaan ek vroeg slaap! "Famous last words." As dit kom aand word, dan is ek so wakker soos tien. Dan kan ek berge versit en wonderwerke verrig. Die energie borrel behoorlik deur my are. Ek sal 'n marathon hardloop, my kaste begin regpak – enige iets en alles, behalwe slaap. As ek dan noodgedwonge bed toe gaan, lê ek en gaan op reise in my kop. Dit help min ek vertel myself ek moet nou slaap, want môre gaan ek weer doodmoeg wees. Aikona. Iewers kom haal die slaapfeetjies my darem, net om die volgende dag die patroon te herhaal.
Net na skool, is ek Weermag toe, Vroueleërkollege op George. WAT my besiel het, sal ek nooit weet nie. Behalwe vir die feit dat ek tot vandag toe nie ordentlik kan stryk nie, kan ek ook nie voor 10 in die oggend enige kos in my keel af kry nie. Teen die tyd dat ek behoorlik wakker was, was ons gewoonlik reeds op die paradegrond, besig om te dril. Omdat ek nie so vroeg kan eet nie, was ek in die begin menige dag naar gedril. Later het ek myself gedwing om soggens in my slapende toestand taai pap of harde eiers deur my keel te wurg, sodat ek net nie later omval nie. Gelukkig het ons nooit vroeg skietbaan toe gegaan nie, want ek kon nogal goed skiet en sou dalk net in my slapende toestand die 9 mil in die Korporaal se rigting gemik het.
In my huidige werk het niks verander nie. Ek sleep my slapende lyf soggens uit die bed, in my klere in, in my motor in en werk toe. Moenie met my praat nie, moenie vir my kyk nie, moenie my iets vra nie en moet verdomp asseblief ook veral nie voor my inry voor 10 uur in die oggend nie. Of dan ten minste nie voor ek 2 koppies koffie gedrink het nie – die wonder van kafeїen! Sommige oggende word ek verwonderd by my rekenaar wakker en wonder hoe ek daar gekom het, ten volle geklee en nogal met grimering aan. Ek verwag steeds soms om 'n streep lipstiffie oor my oog te sien en dalk oogskadu oor my lippe.
Naweke is natuurlik 'n fees. Dan kan ek slaap tot so laat ek wil en wakkerbly tot 3 uur in die oggend, as ek wil. Tussen 1 en 2 uur in die nag is ek op my kreatiefste. Gelukkig is die Liefie ook 'n nagmens, anders het ons mekaar dalk al verloor tussen dag en nag 😆
Ek dink dit moet hel wees vir 'n nagmens om met 'n dagmens getroud te wees, of andersom. Ek wil hierdie glimlaggende oggendmense, wat soggens rondwip en tjirp soos kwikstertjies, soms gryp en verwoed rondpluk. Hoe kan hulle so vrolik wees so vroeg in die dag? En hoe kan hulle dit regkry om saam met die hoenders te gaan slaap?! 😈
Maar nou ja "sug".
Is jy 'n dagmens of 'n nagmens?
Posted on Junie 26, 2008 by Sonkind
So bietjie "Prep Talk" 😉
That it isn't always enough, to be forgiven by others, sometimes, you have to learn to forgive yourself.
The happiest of people don't necessarily have the best of everything; they just make the most of everything.
Posted on Junie 24, 2008 by Sonkind
Ek het iewers tussen gister en nou die 30 000 merk oorgesteek 😉
Total views: 30,054
Elke nuwe voertuig gaan mos eintlik vir sy eerste "MAJOR Service" op 30 000 km. Nou wonder ek, het hierdie blog (of sy eienaar 😈 ) dalk nou 'n "major service" nodig?